ศึกอเมริกันฟุตบอล ชิงแชมป์ซูเปอร์โบวล์ ครั้งที่ 43 ในวันอาทิตย์นี้
ศึกอเมริกันฟุตบอล ชิงแชมป์ซูเปอร์โบวล์ ครั้งที่ 43 ในวันอาทิตย์นี้ที่สหรัฐฯ เป็นการพบกันระหว่างทีมแอริโซนา คาร์ดินัลด์ แชมป์สาย NFC พบก
ทั้งสองทีมมีรูปแบบการเล่นที่แตกต่างกันอย่างมากแต่มีจุดมุ่งหมายเดียวกันคือการคว้าแชมป์ อเมริกันฟุตบอลรอบชิงแชมป์ซูเปอร์โบวล์ จะมีขึ้นในวันอาทิตย์นี้ซึ่งตรงกับเช้าวันจันทร์ตามเวลาที่ประเทศไทย แอริโซนา คาร์ดินัลด์ เป็นทีมที่เหนือความคาดหมายอย่างมากที่สามารถเข้ามาชิงแชมป์ซุเปอร์โบวล์ได้ เป็นครั้งแรกในประวัติศาสตร์ ทีมที่เคยได้ฉายาว่า "ผู้แพ้ตลอดกาล" นี้ทำผลงานในฤดูกาลปกติได้อย่างน่าทึ่ง โดยคว้าแชมป์สายเอ็นเอฟซี ตะวันตกและผ่านเข้ารอบเพลย์ออฟมาชนะทีมที่แข็งแกร่งได้ถึง 3 ทีม เจมส์เอดจ์เกอริน ตัววิ่งของทีมแอริโซนา รู้สึกปลื้มใจมาก ที่ทีมของเขามาถึงเกมที่ยิ่งใหญ่ที่สุดของNFL เจมส์บอกว่า ซูเปอร์โบวล์คือความยิ่งใหญ่ ทั้ง 32ทีมต่างก็มุ่งไปสู่จุดหมายเดียวกันคือสิ่งนี้ แต่จะมีเพียง 2 ทีมที่เหลืออยู่และทีมของเราก็คือหนึ่งในนั้น เขาคิดว่าเป็นความยิ่งใหญ่หลังจากที่ทำงานกันมาอย่างหนัก ทางด้านทีมพิตสเบิร์กสติลเลอร์ เข้าชิงแชมป์ซูเปอร์โบวล์มาแล้ว 7 ครั้ง ครั้งนี้ต้องการสร้างสถิติคว้าแชมป์เป็นสมัยที่6 เจมส์ แฟร์เรีย ผู้เล่นในตำแหน่งไลน์แบ็คเกอร์ บอกว่า ทีมคนเหล็กกลับมาสู่เส้นทางความสำเร็จเหมือนอย่างเคยแล้ว แอริโซนาคาร์ดินัลด์ และ พิตสเบิร์ก สติลเลอร์ เป็นคู่ชิงซูเปอร์โบวล์ที่มีลักษณะการเล่นแตกต่างกันแอริโซนามีเกมบุกที่ตื่นเต้นหวือหวาขณะที่พิตสเบิร์กนั้นมีเกมรับที่ยอดเยี่ยมที่สุดในเอ็นเอฟแอล จึงเป็นงานหนัก ที่ทีมบุกของแอริโซนาจะต้องฝ่าเกมรับที่เหนียวแน่นของทีมคนเหล็กแต่จากประวัติศาสตร์ของแชมป์ซูเปอร์โบวล์ ยังไม่เคยมีทีมใดที่เป็นแชมป์ และเสียคะแนนเกิน360 คะแนนในฤดูกาลปกติ แต่แอริโซนาเสียไปถึง 426 คะแนน ขณะที่พิตสเบิร์กเสียไปเพียง223 คะแนน ศึกซูเปอร์โบวล์ครั้งที่ 43 ที่เมืองแทมป้า จะมีสถิติใหม่เกิดขึ้นหรือไม่สายๆ ของวันจันทร์ รู้กันแน่นอน